S-235/2006

Mál þetta, sem þingfest var 22. maí sl. og dómtekið samdægurs, er höfðað með tveimur ákærum lögreglustjórans á Selfossi, á hendur A-kk-þgf Á-kk-þgf B-kk-þgf, kt. 000000-0000, óstaðsettum í hús, Hveragerði. Málin voru sameinuð við þingfestingu málsins. Málið er í fyrsta lagi höfðað gegn ákærða með ákæru dagsettri 15. júní 2005 ,,fyrir brot gegn lögum um ávana- og fíkniefni, með því að hafa að kvöldi mánudagsins 7. febrúar 2005 haft í vörslu sinni í klefa nr. 37 í fangelsinu að Litla-Hrauni, Eyrarbakka, alls 0,51 grömm af hassi, sem fangaverðir fundu á gólfi, við skrifborð, við leit í klefa ákærða.

Ákæruvaldið segir þessa háttsemi ákærða varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. 9. gr. laga nr. 75/1982, sbr. lög nr. 13/1985, sbr. lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr reglugerð nr. 848/2002, og krefst þess að ákærði verði dæmdur til refsingar og til að sæta upptöku á framangreindum fíkniefnum, sem lagt var hald á samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Málið er í öðru lagi höfðað gegn ákærða með ákæru dagsettri 22. júlí 2005 ,,fyrir umferðarlagabrot, með því að hafa, mánudaginn 11. júlí 2005, ekið bifreiðinni HÖ 313 (Z570), sviptur ökurétti ævilangt, með 119 km. hraða á klukkustund, austur Suðurlandsveg, sveitarfélaginu Ölfusi, niður Kambana. Leyfður hámarkshraði á vegarkaflanum var 90 km. á klukkustund. Hraði bifreiðarinnar var mældur með ratsjá nr. EYW sem staðsett var í lögreglubifreið nr. 33-226.

Ákæruvaldið segir þessa háttsemi ákærða varða við 1. mgr. 48. gr. og 2. mgr. 37. gr., sbr. 1. mgr. 100. gr., umferðarlaga nr. 50/1987, og krefst þess að ákærði verði dæmdur til refsingar.

Af hálfu ákærða er þess krafist að honum verði ekki gerð sérstök refsing vegna brotanna. Þá gerir verjandi ákærða kröfu um málflutningsþóknun og ferðakostnað sem greiðist úr ríkissjóði.

Ákærði kom fyrir dóm við þingfestingu málsins og játaði báðar ákærur réttar. Með málið var farið samkvæmt ákvæðum 125. gr. laga nr. 19/1991 um meðferð opinberra mála.

Í skýrslum lögreglu kemur fram að hraði bifreiðarinnar HÖ 313 hafi verið mældur með ratsjá staðsettri í lögreglubifreið nr. 37-226 en í ákæru segir að ratsjáin hafi verið staðsett í lögreglubifreiðinni nr. 33-206. Hefur þetta ekki áhrif á mat dómsins á refsinæmi háttsemi ákærða, enda verður vörn hans ekki talið áfátt af þessum sökum, sbr. 1. mgr. 117. gr. laga nr. 19/1991 um meðferð opinberra mála.

Um málavexti vísast til ákæruskjals. Sannað er að ákærði framdi brot það sem greinir í ákæru og þar er réttilega fært til refsiákvæða. Ákærði hefur með háttsemi sinni unnið sér til refsingar.

Ákærði hefur langan sakarferil að baki og hefur meðal annars sætt refsingum fyrir umferðarlagabrot, fíkniefnabrot, líkamsárásir, skjalafals og þjófnaði. Ákærði var dæmdur í tveggja ára fangelsi og sviptur ökurétti ævilangt með dómi Hæstaréttar 13. október 2005. Var ákærða þar gerð refsing fyrir 35 brot, þar af fyrir að aka tíu sinnum sviptur ökurétti og jafnframt tvisvar undir áhrifum, sex þjófnaði, níu skjalafalsbrot, eina gripdeild, fjóra nytjastuldi, tvö fíkniefnalagabrot, auk brots gegn 1. mgr. 5. gr. umferðarlaga. Vísað var til 77. og 78. gr. almennra hegningarlaga nr. 19/1940 við ákvörðun refsingar, svo og til þess að ákærði væri vanaafbrotamaður og hafði ítrekað gerst sekur um sumar tegundir brotanna. Dæmd var upp reynslulausn, 165 daga fangelsi.

Brot ákærða sem nú er ákært fyrir eru framin áður en dómur Hæstaréttar frá 13. október sl. gekk. Ber því að ákvarða refsingu ákærða í máli þessu sem hegningarauka samkvæmt 78. gr. almennra hegningarlag nr. 19/1940. Þá ber einnig að líta til ákvæðis 77. gr. almennra hegningarlaga. Ákærði hefur margítrekað brotið gegn ákvæði 1. mgr. 48. gr. umferðarlaga nr. 50/1987 með því að aka sviptur ökurétti, en auk þess sem að framan greinir hefur hann þrívegis hlotið refsingu fyrir slík brot eftir að hann náði 18 ára aldri. Þá hefur hann áður sætt refsingu fyrir vörslur fíkniefna. Fíkniefnabrot ákærða nú verður þó að teljast fremur smávægilegt. Ákærði hefur játað brot sín án undandráttar. Það er mat dómara að ákærða hefði ekki verið gerð þyngri refsing með dómi Hæstaréttar 13. október 2005, þó svo að þau brot sem hér er ákært fyrir hefðu verið dæmd þar með. Ákærða er því ekki gerð sérstök refsing í máli þessu.

Ákærði sæti upptöku á haldlögðum fíkniefnum samkvæmt efnaskrá nr. 6.401.

Ákærði greiði þóknun skipaðs verjanda síns, H-kk-ef I-kk-ef, hrl., sem ákvarðast 56.025 krónur að meðtöldum virðisaukaskatti, og 7.500 krónur í ferðakostnað.

Á-kvk-nf S-kvk-nf, settur héraðsdómari, kveður upp dóm þennan.

D ó m s o r ð :

Ákærða, A-kk-þgf Á-kk-þgf B-kk-þgf, er ekki gerð sérstök refsing í máli þessu.

Ákærði sæti upptöku á 0,51 grammi af hassi.

Ákærði greiði þóknun skipaðs verjanda síns, H-kk-ef I-kk-ef, hrl., 56.025 krónur að meðtöldum virðisaukaskatti, og 7.500 krónur í ferðakostnað.

Á-kvk-nf S-kvk-nf.